Дауэдапщэхэр зэрекIуэкIынур
Кавказ зауэр зэриухрэ илъэси 150-рэ ирокъу
Кавказ зауэр зэриухрэ илъэси 150-рэ мы гъэм зэрырикъум ехьэлIа дауэдапщэхэр республикэм и район, къалэ псоми щекIуэкIынущ. КъБР-м и Правительствэм иубзыхуа планым тету щIыпIэ псоми Iуэхугъуэ зэмылIэужьыгъуэхэр къыщызэрагъэпэщынущ, абы хэтынущ къэрал къулыкъущIэхэри, лэжьакIуэхэри, балигъхэри, сабийхэри.
Адыгэ жылэхэм дэт школхэм, библиотекэхэм дерсхэр, зэIущIэхэр, лекцэхэр, класс сыхьэтхэр, «стIол хъурейхэр», гъэлъэгъуэныгъэхэр щрагъэкIуэкI мэлыжьыхьым щегъэжьауэ. Кавказ Ищхъэрэм, КъуэкIыпIэ Жыжьэм, Гъунэгъум, Европэм, США-м, Канадэм, Австралием щыIэ Адыгэ Хасэхэм Щыгъуэ-щIэж махуэм ехьэлIа зэхуэсхэр щызэхашэ.
Дунейпсо Адыгэ Хасэм и нэIэ щIэту адыгэ жылагъуэ зэгухьэныгъэхэм къызэрагъэпэщынущ «История: боль и очищение» щIэныгъэ конференц, адыгэ щыпсэу къэрал псоми пэкIухэр щекIуэкIынущ, «Адыгэ псалъэ», «Адыгэ макъ», «Черкес хэку», «Шапсугия», «Черкесское зарубежье», «Хасэ», «Нарт» газетхэм зэгъусэу номер зэхэт ягъэхьэзырынущ, Кавказ зауэм адыгэм къыхуихьа лъапсэрыхымрэ ди лъэпкъыр иджырей дунейм зэрыхэпсэукIымрэ теухуа тхыгъэхэр иту, Къэбэрдей Адыгэ Хасэмрэ ЩIДАА-м и «Адыгэ щIэнгъуазэ» институтымрэ мы мазэхэм къыдагъэкIынущ Урыс-Кавказ зауэм (1763 — 1864 гъгъ) теухуахэр щызэхуэхьэса, «Черкесика» серием хыхьэ, том 15 хъу тхылъхэр. А Iуэхугъуэрщ зытеухуауэ щытынур ДАХ-мрэ КъАХ-мрэ ягъэхьэзыр «Шэрджэс дуней» журналри. Кавказ зауэр зэриухрэ илъэси 150-рэ щрикъум ирагъэхьэлIэнущ «Нас издавна черкесами зовут» альбомыр къыдэгъэкIынри.
Накъыгъэм и 20-м Изобразительнэ гъуазджэмхэмкIэ музейуэ Ткаченкэ А. Л. и цIэр зезыхьэм гъэлъэгъуэныгъэ къыщызэрагъэпэщынущ, Кавказ зауэм ехьэлIауэ музейм и фондым щIэлъ псори щегъэувэкIауэ. А махуэ дыдэм КъБР-м ЩэнхабзэмкIэ и министерствэм игъэхьэзыра «Си лъахэ — си уэрэд» концертыр, цIыхубэ уэрэдыжьхэм хухахар, Кавказ зауэм хэкIуэда адыгэхэм я фэеплъым деж щыIунущ. «Щэнхабзэ зэпыщIэныгъэр и тегъэщIапIэу «Кавказым — мамырыгъэ» конференцыр щыIэнущ, апхуэдэуи «Азиат» фильмыр ягъэлъэгъуэнущ, Мечиевым и цIэр зезыхьэ республикэ ныбжьыщIэ библиотекэм «Лъэпкъым и псэр къыщына щIыпIэ» фэеплъ пшыхьыр щекIуэкIынущ.
Iуэхугъуэ нэхъыщхьэхэр, дауи, щыщыIэнур накъыгъэм и 21-рщ. Республикэм ис щIалэгъуалэр Хуитыныгъэ скверым (гъущI гъуэгу вокзал) пщэдджыжьым къыщежьэнурэ Кавказ зауэм хэкIуэда адыгэхэм я фэеплъым деж къекIуэлIэнущ. Абдеж щекIуэкIыну пэкIум хэтынущ къэрал къулыкъущIэхэмрэ жылагъуэмрэ, зэрыхабзэуи, фэеплъым удз гъэгъахэр тралъхьэнущ. Мы махуэм Лъэпкъ музейм хуигъэхьэзыращ «Адыгэхэр. Илъэсищэхэм къапхыщ гъащIэ» гъэлъэгъуэныгъэр.
Щыгъуэ-щIэж махуэм епха дауэдапщэхэр республикэм и хъыбарегъащIэ IуэхущIапIэ псоми къагъэлъэгъуэжынущ. А махуэхэм ирихьэлIэу Къэбэрдей-Балъкъэрым, Къэрэшей-Шэрджэсым, Адыгэ Республикэм ис цIыхухэр еплъ хъунущ «Уафэгъуагъуэ макъ», «НэпскIэ гъэнщIа гъуэгу» телефильмхэм.
ЗэрыгурыIуэгъуэщи, къалащхьэм щекIуэкIыну фэеплъ зэIущIэхэм, пэкIухэм нэмыщIи, район псоми езыхэм я программэ ягъэпсащ. Апхуэдэу Бахъсэн къалэ округым щыIэ ЩэнхабзэмкIэ унэхэм щекIуэкIынущ театр теплъэгъуэхэр, усэ къеджэхэм я зэпеуэ, «Си лъахэм и тхыдэ» литературэ-макъамэ пшыхь. Бахъсэн районми школакIуэхэр зыхэт апхуэдэ зэIущIэхэр щекIуэкIынущ. «Адэжь щIыналъэм сыпхуоусэ» усыгъэм и пшыхьыр, «ИстамбылакIуэ» литературэ-макъамэ пшыхьыр къыщызэрагъэпэщынущ Дзэлыкъуэ, Лэскэн, Прохладнэ, Май, Тэрч, Аруан, Шэджэм, Шэрэдж, Iуащхьэмахуэ куейхэми, Прохладнэ къалэми дэс школакIуэхэр зыхэт пшыхьхэр, литературэ сыхьэтхэр щекIуэкIынущ курыт еджапIэхэмрэ ЩэнхабзэмкIэ унэхэмрэ.
Къэбарт Мирэ.
